Izziņa 26-TA-1121
11.08.2026. 17.50
Izziņa 26-TA-1121
11.08.2026. 17.50
26-TA-1121: Rīkojuma projekts (Vispārīgais)
Par valsts nekustamā īpašuma “Klāvu veikals”, Sesavas pagastā, Jelgavas novadā pārdošanu
	Nr.p.k.
	Saskaņošanai nosūtītā projekta redakcija
	Iebildums / Priekšlikums
	Apstrādes informācija
	Galīgā redakcija

	Izsludināšana: 14.07.2026. 13:38

	1.
	Rīkojuma projekts
1. Saskaņā ar Publiskas personas mantas atsavināšanas likuma 4. panta pirmo daļu un 5. panta pirmo daļu atļaut valsts akciju sabiedrībai "Valsts nekustamie īpašumi" pārdot izsolē valsts nekustamo īpašumu "Klāvu veikals" (nekustamā īpašuma kadastra Nr. 5474 511 0057) – būvi (būves kadastra apzīmējums 5474 011 0057 001) – Sesavas pagastā, Jelgavas novadā, kas ierakstīts zemesgrāmatā uz valsts vārda Finanšu ministrijas personā.
	Iebildums (TM - 27.07.2026.)
Lūdzam pirms rīkojuma projekta turpmākas virzības vispirms izvērtēt iespēju apvienot valstij piederošo patstāvīgo būvju nekustamo īpašumu “Klāvu veikals” (nekustamā īpašuma kadastra Nr. 5474 511 0057), kura sastāvā ietilpst būve ar kadastra apzīmējumu 5474 011 0057 001, ar zemes vienību (zemes vienības kadastra apzīmējums 5474 011 0057), uz kuras atrodas būve, un kura saskaņā ar Nekustamā īpašuma valsts kadastra informācijas sistēmas datiem piekrīt pašvaldībai. Tieslietu ministrijas ieskatā konkrētajā gadījumā primāri būtu jāizvērtē visi iespējamie risinājumi, lai varētu izveidot vienotu zemes un būves nekustamo īpašumu, tādējādi novēršot turpmāku dalītā īpašuma pastāvēšanu.

Pamatojums:
Civillikuma 968. pantā ir nostiprināts zemes un būves vienotības princips, atbilstoši kuram uz zemes uzcelta un ar to cieši savienota ēka ir atzīstama par zemes daļu. Latvijas  Republikas Augstākās tiesas Civillietu departamenta lēmumā Nr. SPC- 7/2023 ir norādīts, ka dalītais īpašums ir likumā paredzēts izņēmums no minētā principa un ka tas vienmēr ir ticis paredzēts kā pagaidu tiesisks stāvoklis, kas laika gaitā izbeidzams. Līdz ar to jebkurā gadījumā primāri ir jāmēģina novērst dalītā īpašuma turpināšanās, ja pastāv tiesiskas un faktiskas iespējas zemes vienību un uz tās esošo būvi apvienot vienā nekustamajā īpašumā.
Turklāt piespiedu dalītā īpašuma saglabāšana rada ilgstošu administratīvo un finansiālo slogu, kas saistīts ar zemes lietošanas tiesisko attiecību kārtošanu, zemes likumiskās lietošanas maksas noteikšanu un samaksu, kā arī piekļuves, uzturēšanas, būves izmantošanas un citu ar nekustamā īpašuma lietošanu saistītu jautājumu saskaņošanu. Šāds administratīvais un finansiālais slogs attiecas ne tikai uz būves nākamo ieguvēju, bet arī uz iestādēm, pie kurām personas vēršas, meklējot palīdzību šo jautājumu risināšanā. Vienlaikus tiklīdz nekustams īpašums, kas atrodas dalītajā īpašumā, nonāk privātpersonas īpašumā, valsts vairs nevar kontrolēt nekustamo īpašumu apvienošanas procesus.
Minētie apstākļi vērtējami arī lietderīgas rīcības ar valsts mantu pienākuma kontekstā. Saskaņā ar Publiskas personas finanšu līdzekļu un mantas izšķērdēšanas novēršanas likuma 3. panta 2. punktu publiskai personai ir pienākums ar mantu rīkoties lietderīgi, tostarp nodrošinot tās atsavināšanu par iespējami augstāku cenu. Tādējādi pirms mantas atsavināšanas izvērtējams ne tikai tas, vai konkrētā manta valstij ir nepieciešama, bet arī tas, kādā sastāvā un ar kādu tiesisko statusu tās atsavināšana var nodrošināt valstij iespējami izdevīgāku rezultātu. Šī brīža nekustamā īpašuma sastāvs varētu ierobežot potenciālo pretendentu loku, mazināt atsavināmā objekta pievilcību un negatīvi ietekmēt izsoles rezultātu. Turklāt juridiski sakārtots nekustamais īpašums, kura sastāvā ietilptu gan zemes vienība, gan uz tās esošā būve, potenciālajam ieguvējam varētu nodrošināt lielāku tiesisko skaidrību un vienkāršāku īpašuma izmantošanu.
Ievērojot Valsts pārvaldes iekārtas likuma 10. panta trešajā un piektajā daļā nostiprinātos darbības sabiedrības interesēs un labas pārvaldības principus, anotācijā atbilstoši Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 2. punktam būtu ietverams izvērtējums par iespējamiem risinājumiem zemes vienības un uz tās esošās būves apvienošanai vienā nekustamajā īpašumā un vienota nekustamā īpašuma atsavināšanai, tādējādi veicinot pašas valsts nospraustos mērķus – pēc iespējas veicināt dalītā īpašuma izbeigšanu un nepieļaut jaunu dalīto īpašumu rašanos.
Ja šāds risinājums nav iespējams, anotācijā būtu norādāmi attiecīgie šķēršļi, kā arī sniedzams pamatojums būves atsavināšanai atsevišķi no zemes vienības.

 
Piedāvātā redakcija
-
	Ņemts vērā
Anotācija papildināta ar izvērtējumu par iespēju apvienot valstij piederošo būvi un zemes vienību, uz kuras tā atrodas.

Skaidrojam, ka zemes vienība, uz kuras atrodas valsts būve, ar Jelgavas novada domes 27.04.2011. lēmumu Nr. 4/10.63 ir pašvaldībai piekritīga zemes vienība.
Šobrīd valstij kā būves īpašniecei nav tiesiska pamata zemes vienību saglabāt valstij  atbilstoši likumam "Par valsts un pašvaldību zemes īpašuma tiesībām un to nostiprināšanu zemesgrāmatās", jo zemes vienība nekad nav bijusi iekļauta rezerves zemes fondā (skatīt VZD sarakstus), savukārt zemes reforma Jelgavas novadā ir pabeigta ar Ministru kabineta 2016. gada 28. janvāra rīkojumu Nr. 77 “Par zemes reformas pabeigšanu Jelgavas novada lauku apvidū”.
Ministru kabinetam, izdodot rīkojumu par zemes reformas pabeigšanu attiecīgajā administratīvajā teritorijā, tiek apliecināts, ka visi procesi attiecībā uz privātpersonu tiesībām iegūt zemi attiecīgajā administratīvajā teritorijā zemes reformas ietvaros ir pabeigti. Ja zemes reformas ietvaros zeme nebija piešķirta privātpersonām pastāvīgā lietošanā vai arī būves īpašniekam nebija tiesības iegūt zemi īpašumā saskaņā ar zemes reformas likumiem, tad šāda zeme ir ieskaitīta rezerves zemes fondā un piekrīt valstij vai pašvaldībai.

Rīcību ar publiskas personas mantu nosaka Publiskas personas mantas atsavināšanas likums. Likuma 42.panta kārtībā valsts var nodot savu īpašumu pašvaldībai konkrētu pašvaldības funkciju veikšanai un pašvaldība var nodot savu nekustamo īpašumu bez atlīdzības valsts īpašumā konkrētas funkcijas veikšanai.
Konkrētajā gadījumā ne valstij, ne pašvaldībai attiecīgais nekustamais īpašums nav nepieciešams to funkciju īstenošanai.
Rīkojuma saskaņošanas gaitā TAP, gan Latvijas Pašvaldību savienība, gan Viedās administrācijas un reģionālas attīstības ministrija rīkojuma projektu ir saskaņojušas un nav informējušas par valsts nekustamā īpašuma nepieciešamību.

Vēršam uzmanību, ka konkrētajā gadījumā, nākamajam  nekustamā īpašuma ieguvējam Publiskas  personas mantas atsavināšanas likuma 4.panta ceturtās daļas kārtībā būs tiesības ierosināt publiskas personas (pašvaldības) nekustamā īpašuma atsavināšanu.
Brīdī, kad būves īpašnieks izmantos savas tiesības un nopirks zemesgabalu, uz kura atrodas būve, tiks izbeigtas arī piespiedu dalītā īpašuma attiecības.

1. Saskaņā ar Publiskas personas mantas atsavināšanas likuma 4. panta pirmo daļu un 5. panta pirmo daļu atļaut valsts akciju sabiedrībai "Valsts nekustamie īpašumi" pārdot izsolē valsts nekustamo īpašumu "Klāvu veikals" (nekustamā īpašuma kadastra Nr. 5474 511 0057) – būvi (būves kadastra apzīmējums 5474 011 0057 001) – Sesavas pagastā, Jelgavas novadā, kas ierakstīts zemesgrāmatā uz valsts vārda Finanšu ministrijas personā.

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums (LPS - 23.07.2026.)
LPS, ņemot vērā Jelgavas novada pašvaldības sniegto informāciju par Ministru kabineta rīkojuma projekta anotācijā norādīto par Sesavas pagasta zemesgrāmatas nodalījuma Nr. 100000200291 ierakstu I.daļas 1.iedaļā “Zemes īpašuma tiesības nav noskaidrotas”, vērš uzmanību:
1) būvju īpašums ar kadastra Nr.54745110057, “Klāvu veikals”, Sesavas pagasts, Jelgavas novads zemesgrāmatā reģistrēts 12.01.2006., kad Jelgavas novada domē vēl nebija pieņemts lēmums par zemes vienības ar kadastra apzīmējumu 54740110057 piekritību pašvaldībai;
2) Jelgavas novada dome lēmumu par zemes vienības 0,215 ha platībā ar kadastra apzīmējumu 54740110057 piekritību pašvaldībai un ierakstīšanu zemesgrāmatā uz Jelgavas novada pašvaldības vārda pieņēma tikai 27.04.2011.: Jelgavas novada domes 27.04.2011. lēmums “Per zemes piekritību” (protokols Nr.4., 10.§, 3.p.).

Ministru kabineta rīkojuma projekta anotācijā ir pretrunīga informācija: “Zemes īpašuma tiesības nav noskaidrotas. Atbilstoši NĪVKIS datiem zemes vienība ir pašvaldībai piekritīgā zeme un Jelgavas novada pašvaldība ir zemes vienības tiesiskais valdītājs.”. 

Priekšlikums precizēt anotāciju: “Uz būvju īpašuma ar kadastra Nr.54745110057, “Klāvu veikals”, Sesavas pagasts, Jelgavas novads reģistrācijas brīdi zemesgrāmatā zemes īpašuma tiesības nav noskaidrotas. 27.04.2011. tika pieņemts Jelgavas novada domes lēmums “Per zemes piekritību” (protokols Nr.4., 10.§, 3.p.) un NĪVKIS datos reģistrēts, ka zemes vienība ir pašvaldībai piekritīgā zeme un Jelgavas novada pašvaldība ir zemes vienības tiesiskais valdītājs.”

 
Piedāvātā redakcija
-
	Ņemts vērā
Anotācija precizēta, lai informācija par zemes vienības tiesisko statusu būtu skaidra un neradītu pretrunīgu interpretāciju. Vienlaikus saglabāta atsauce uz zemesgrāmatas un Nekustamā īpašuma valsts kadastra informācijas sistēmas datiem, kas atspoguļo aktuālo tiesisko situāciju.

